b'\n_START_ARTICLE_\nPeridiscaceae\n_START_SECTION_\nTuntomerkit\n_START_PARAGRAPH_\nHeimon kasvit ovat puita, joihin ker\xc3\xa4\xc3\xa4ntyy alumiinia. Lehdet sijaitsevat tavallisesti kahdessa riviss\xc3\xa4, joskus kierteisesti, ja ovat ehyt- tai hammaslaitaisia, kourasuonisia ja korvakkeellisia. Ruodissa voi olla turvonnut pulvinus. Kukinto on lehtihankainen ja terttumainen tai kukat sijaitsevat ryhmiss\xc3\xa4. Kukat ovat pieni\xc3\xa4, ja niiss\xc3\xa4 on 4-7-lehtinen keh\xc3\xa4. Heteit\xc3\xa4 on paljon, ja ne ovat miltei t\xc3\xa4ysin erillisi\xc3\xa4. Mesi\xc3\xa4inen on kookas, rengasmainen, toisinaan karvainen. Suvun Medusandra kukassa on kuitenkin erikseen verhi\xc3\xb6 ja teri\xc3\xb6, viisi ter\xc3\xa4vastaista hedett\xc3\xa4 ja viisi pitk\xc3\xa4\xc3\xa4, karvaista ja verhovastaista joutohedett\xc3\xa4; mesi\xc3\xa4inen puuttuu. Siki\xc3\xa4in on heimossa kolmen tai nelj\xc3\xa4n emilehden yhteenkasvettuma, yksilokeroinen ja toisinaan enemm\xc3\xa4n tai v\xc3\xa4hemm\xc3\xa4n mesi\xc3\xa4iskehr\xc3\xa4\xc3\xa4n uponnut. Luotit ovat pieni\xc3\xa4. Siemenaiheita on siki\xc3\xa4imess\xc3\xa4 kuudesta kahdeksaan, ja ne riippuvat k\xc3\xa4rki-istukassa. Hedelm\xc3\xa4 on luumarja tai kota, jota laajentunut verhi\xc3\xb6 toisinaan ymp\xc3\xa4r\xc3\xb6i. Siemeni\xc3\xa4 on yksi, se on kookas ja kuoreltaan tanniinipitoinen, ja siin\xc3\xa4 on runsas ja kova siemenvalkuainen sek\xc3\xa4 pieni alkio.\n_START_SECTION_\nLevinneisyys\n_START_PARAGRAPH_\nHeimo kasvaa Etel\xc3\xa4-Amerikassa ja trooppisessa L\xc3\xa4nsi-Afrikassa.\n_START_SECTION_\nLuokittelu\n_START_PARAGRAPH_\nPeridiscaceae k\xc3\xa4sitt\xc3\xa4\xc3\xa4 nelj\xc3\xa4 sukua ja 11 lajia. Aikaisemmin ne on sis\xc3\xa4llytetty entiseen Flacourtiaceae-heimoon (ks. Malpighiales), ja Medusandra-sukua on joskus pidetty santelikasvien (Santalaceae) sukulaisena. Muut suvut ovat Peridiscus, Whittonia ja Soyauxia.'